Spoločné parlamentné zhromaždenie podľa dohody o partnerstve uzatvorenej medzi členmi skupiny štátov Afriky, Karibiku a Tichomoria na strane jednej a Európskym spoločenstvom a jeho členmi na strane druhej - Uznesenie o znižovaní chudoby malých poľnohospodárov v krajinách AKT – predovšetkým v odvetviach ovocinárstva, zeleninárstva a kvetinárstva



Úradný vestník 254 , 26/10/2007 S. 0025 - 0030



20070628 Uznesenie [1] o dobrom riadení, transparentnosti a zodpovednosti v oblasti využívania prírodných zdrojov v krajinách AKT Spoločné parlamentné zhromaždenie AKT-EÚ, - konané od 25. do 28. júna 2007 vo Wiesbadene (Nemecko), - so zreteľom na článok 17 ods. 1 rokovacieho poriadku, - so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej podpísanú v Cotonou (Benin) 23. júna 2000, zmenenú a doplnenú dohodou, ktorá mení a dopĺňa Dohodu o partnerstve, podpísanú v Luxemburgu 25. júna 2000 (Dohoda z Cotonou), a najmä jej články 9, 68, 96 a 97, - so zreteľom na Dohovor Organizácie Spojených národov proti korupcii z 31. októbra 2003, - so zreteľom na zriadenie Medzinárodného trestného súdu 17. júla 1998 v Ríme, - so zreteľom na Deklaráciu Organizácie Spojených národov proti korupcii a podplácaniu v medzinárodných obchodných transakciách zo 16. decembra 1996, - so zreteľom na Medziamerický dohovor proti korupcii prijatý 29. marca 1996 v Caracase, - so zreteľom na Dohovor Africkej únie o predchádzaní a boji proti korupcii, ktorý bol prijatý na druhom riadnom zasadnutí Konferencie Africkej únie 11. júla 2003 v Mapute, - so zreteľom na Dohovor OECD o boji proti podplácaniu zahraničných verejných činiteľov v medzinárodných obchodných transakciách z 21. novembra 1997, - so zreteľom na vnútroštátne právne predpisy o praní špinavých peňazí platné v štátoch AKT a EÚ, - so zreteľom na Parížsku deklaráciu o efektívnosti pomoci z 2. marca 2005, - so zreteľom na vyhlásenie summitu G8 v Eviane z 2. júna 2003 s názvom Boj proti korupcii a zlepšenie transparentnosti a so zreteľom na vyhlásenie s názvom Rast a zodpovednosť v Afrike prijaté 8. júna 2007 na summite G8 v Heiligendamme (Nemecko), - so zreteľom na osobitnú správu Európskeho dvora audítorov č. 2/2005 o rozpočtovej pomoci z ERF krajinám AKT [2], - so zreteľom na príručku MMF o transparentnosti výnosov z prírodných zdrojov, ktorá bola prijatá v júni 2005, - so zreteľom na dokument Svetovej banky s názvom Prehľad ťažobného priemyslu v roku 2004, - so zreteľom na štyridsať odporúčaní Finančnej akčnej skupiny (FATF) týkajúcich sa prania špinavých peňazí, - so zreteľom na výsledky z plenárneho zasadnutia skupiny FATF, ktoré sa uskutočnilo v dňoch 9. – 13. októbra 2006, - so zreteľom na iniciatívy Publish What You Pay (Zverejnite, čo platíte) a Publish What You Earn (Zverejnite, koľko zarobíte), - so zreteľom na zásady a kritériá Iniciatívy za transparentnosť v ťažobnom priemysle (EITI), - so zreteľom na podporu Európskej únie Kimberleyskému certifikačnému procesu pre dovoz a vývoz diamantov a na účasť krajín AKT na Kimberleyskom procese, - so zreteľom na akčný plán EÚ v oblasti vymáhateľnosti práva, správy a obchodov v lesníctve (FLEGT) a nariadenie ES č. 2173/2005, - so zreteľom na Africký program vymáhateľnosti práva a správy v lesníctve prijatý v roku 2003, - so zreteľom na uznesenie Európskeho parlamentu z 31. marca 2004 o riadení rozvojovej politiky Európskej únie [3] a na uznesenie Európskeho parlamentu zo 6. apríla 2006 o účinnosti pomoci a korupcii v rozvojových krajinách [4], - so zreteľom na uznesenie Európskeho parlamentu z 24. novembra 2005 o úlohe národných parlamentov pri uplatňovaní Dohody z Cotonou a o základných poľnohospodárskych výrobkoch a výrobkoch banského priemyslu [5], - so zreteľom na oznámenie Komisie Rade, Európskemu parlamentu a Hospodárskemu a sociálnemu výboru z 12. októbra 2005 s názvom Stratégia EÚ pre Afriku: smerom k európsko-africkému paktu na urýchlenie rozvoja Afriky, - so zreteľom na príručku poslancov na boj proti korupcii, ktorú vypracovala Svetová organizácia parlamentných poslancov proti korupcii (GOPAC), - so zreteľom na index vnímania korupcie za rok 2006, ktorý uverejnila organizácia Transparency International 6. novembra 2006 v Berlíne, - so zreteľom na správu predsedníctva Spoločného parlamentného zhromaždenia v Mauritánii od 23. do 27. februára 2006 o vyšetrovacích cestách, - so zreteľom na správu Výboru pre politické veci (ACP-EU/3937/07/fin.), A. keďže súhlasí so zásadou zodpovednosti vlád voči svojim krajinám a všetkým občanom v súvislosti s riadením verejných príjmov a výdavkov, B. keďže ekonomické a finančné zisky z využívania prírodného bohatstva sa musia prejaviť v podobe podstatného zlepšenia ľudského vývoja, C. keďže vlády krajín bohatých na prírodné zdroje majú za úlohu využitie svojich príjmov, v prvom rade na uspokojenie základných potrieb svojich obyvateľov, najmä v oblasti zdravotnej starostlivosti a vzdelávania, ako aj na boj proti chudobe a sú zaň zodpovedné, D. keďže dobré riadenie by malo zohľadňovať skutočnosť, že tieto príjmy majú omnoho väčšiu pridanú hodnotu, keď sa prírodné zdroje spracúvajú a obohacujú priamo v krajine, namiesto toho, aby sa vyvážali ako suroviny, E. keďže je takisto povinnosťou zvrchovaných vlád a príslušných orgánov verejnej moci používať príjmy plynúce z využívania prírodných zdrojov svojej krajiny zodpovedne, aby z nich mali osoh súčasní aj budúci obyvatelia, F. keďže využívanie prírodných zdrojov sa môže stať nástrojom trvalo udržateľného rozvoja len, ak sa zminimalizujú ich negatívne sociálne a environmentálne následky a spravodlivo sa rozdelia ich prínos a náklady, G. keďže obyvatelia krajín bohatých na prírodné zdroje majú nespochybniteľné právo na to, aby mohli čo najspravodlivejšie profitovať z bohatstva a potenciálu hospodárskeho rastu, ktoré z neho vyplývajú, H. keďže spoločnosti, ktorých sa to týka, sú takisto zodpovedné za zabezpečenie toho, aby ich investície prispievali k trvalo udržateľnému rozvoju krajín, ktorých prírodné bohatstvo využívajú, I. keďže nedostatočná transparentnosť pri – legitímnych – platbách odvádzaných vládam predstavuje značné podnikateľské riziko, pretože spoločnosti môžu byť obvinené z korupčného správania a môže sa spochybniť legitímnosť ich činnosti, J. keďže európske vlády sú povinné bojovať proti takýmto praktikám, K. keďže zlé riadenie a nedostatočná transparentnosť v riadení vládnych príjmov z prírodných zdrojov môžu spôsobiť zhoršenie politickej korupcie a nárast rizika spojeného so zneužívaním verejných prostriedkov, L. so zreteľom na nárast svetových cien ropy počas posledných 36 mesiacov a nárast príjmov, ktoré z toho vyplývajú, M. keďže značné príjmy plynúce z využívania prírodných zdrojov a najmä z ťažby ropy v rozvojových krajinách môžu spôsobiť veľkú hospodársku a sociálnu nerovnováhu, zhoršiť sociálnu nespravodlivosť a dokonca vytvárať ovzdušie násilia, ak sa správne nevyužijú v prospech všetkých skupín obyvateľstva a na ciele národného rozvoja, a keďže v prípade ropy existuje riziko umelo vysokých ukazovateľov rastu na úkor ukazovateľov ľudského rozvoja, N. keďže Európsky parlament prijal v marci 2004 pozmeňujúci a doplňujúci návrh k smernici o povinnosti transparentnosti, ktorá vyzýva členské štáty EÚ, aby podnecovali spoločnosti kótované na európskych kapitálových trhoch zverejňovať platby odvádzané vládam, O. keďže zlepšenie riadenia a zodpovednosti pri správe verejných financií smeruje k znižovaniu rizika vzniku konfliktov v súvislosti s využívaním prírodných zdrojov, P. keďže významné zlepšenie daňovej transparentnosti, ako aj odstránenie korupcie vo verejnom živote by zmiernili politické riziko a predstavovali by stabilnejšie a priaznivejšie prostredie pre domáce a zahraničné investície, najmä v oblasti ťažobného priemyslu, tak ako to priznali veľkí investori spravujúci prostriedky v celkovej výške 12,3 miliardy EUR, Q. so zreteľom na to, že daňová transparentnosť a bezpečnosť zásobovania energiou sú prepojené, keďže korupcia a zlé riadenie v krajinách dodávajúcich energiu by mohli v súvislosti s odvetvím energetiky vzbudzovať na mieste pocit rozhorčenia a vytvárať hrozbu pre energetické zariadenia, čo by viedlo k zníženiu zásobovania svetových trhov, R. keďže zlé riadenie a nedostatočná zodpovednosť pri využívaní prírodných zdrojov môžu mať aj závažné dôsledky pre životné prostredie, ak sa bude pokračovať v nadmernom výrube stromov, ktorý môže spôsobiť rozširovanie púští či iné klimatické zmeny a environmentálne škody, ktoré majú vplyv na ľudí, faunu i flóru, S. keďže obyvatelia oblastí, v ktorých sa ťaží prírodné bohatstvo, z neho nemajú dostatočný prínos a navyše ich často postihujú vážne environmentálne vplyvy takýchto aktivít, ako napríklad znečistenie vzduchu, vody a pôdy, T. keďže medzi prírodné zdroje nepatria len nerastné zdroje, ale i fauna a flóra, čistá voda a čistý vzduch, ktoré treba chrániť a zlepšovať, U. so zreteľom na to, že je dôležité uplatňovať osvedčené postupy šetrné k životnému prostrediu v oblasti riadenia ropných zdrojov a hlavných prírodných zdrojov krajín AKT, V. keďže je dôležité podporovať a šíriť hodnoty a cnosti ako nezaujatosť, poctivosť, zodpovednosť, transparentnosť a úprimnosť medzi verejnými činiteľmi s cieľom zmeniť situáciu tak, aby boli korupčné praktiky nemysliteľné a nemožné, W. keďže snaha o zavedenie noriem týkajúcich sa poctivosti a etického správania je najmä spôsobom, ako zaručiť, že obyvatelia dostanú služby, na ktoré majú od štátu nárok v oblasti využívania prírodných zdrojov, X. so zreteľom na potrebu posilniť kapacity parlamentov rozvojových krajín a demokratických inštitúcií rozvojových krajín, aby mohli účinne vykonávať svoje kontrolné právomoci vo vzťahu k výkonným a rozpočtovým orgánom, Y. keďže vlastniť prírodné zdroje nebolo vždy požehnaním, ale až príliš často prekliatím pre obyvateľov krajín, v ktorých chýba demokratická kontrola, zodpovednosť a právny poriadok, kde boj o prírodné zdroje podporuje korupciu a násilné konflikty, ktorými často trpia miestni obyvatelia, Z. keďže rastúci dopyt po prírodných zdrojoch na strane rýchlo rastúcich hospodárstiev ako Čína zrýchlil medzinárodný boj o tieto zdroje a často predlžuje vládu nedemokratických režimov, násilné konflikty a porušovanie ľudských práv, AA. keďže určité spoločnosti nedodržiavajú dohodnuté základné pracovné normy MOP a sú zodpovedné za smrteľné nehody a využívanie detskej práce; keďže sú tiež hnacou silou, stojacou za šíriacim sa odlesňovaním v Afrike a prekvitajúcim nezákonným obchodom so slonovinou, zatiaľ čo iné spoločnosti boli opakovane prichytené pri nezákonnom výlove rýb v afrických vodách, 1. vyzýva krajiny AKT, aby všetky príjmy plynúce z využívania prírodných zdrojov použili prioritne na uspokojenie základných potrieb svojich obyvateľov najmä v oblasti zdravotnej starostlivosti, vzdelávania, ochranu prírodných zdrojov a životného prostredia, a tak prispeli k naplneniu miléniových rozvojových cieľov; 2. žiada členské štáty skupiny AKT a Európskej únie, aby dodržiavali a plne vykonávali definície a odporúčania Dohody z Cotonou týkajúce sa dobrého riadenia (článok 9 ods. 3); 3. žiada členské štáty a Komisiu, aby pri svojej snahe o dobré riadenie prikladali väčšiu dôležitosť rozvíjaniu odvetvia spracovania surovín v krajinách AKT namiesto poskytovania prístupu k prírodným zdrojom v krajinách AKT európskym spoločnostiam; 4. žiada africké krajiny skupiny AKT, aby ratifikovali Dohovor Africkej únie o predchádzaní a boji proti korupcii; žiada karibské krajiny, aby ratifikovali Medziamerický dohovor proti korupcii; žiada všetky štáty skupiny AKT-EÚ, aby ratifikovali Dohovor Organizácie spojených národov proti korupcii a Deklaráciu Organizácie Spojených národov proti korupcii a podplácaniu v medzinárodných obchodných transakciách a aby zaviedli konkrétne mechanizmy na účinné sledovanie a vykonávanie ustanovení uvedených v odseku 3 tohto uznesenia; 5. žiada vlády členských štátov Európskej únie a krajín AKT, aby prijali a začali uplatňovať v praxi zásady súkromných iniciatív v prospech lepšieho riadenia pri hospodárení s príjmami plynúcimi s prírodných zdrojov, ako sú iniciatíva EITI (Iniciatíva pre transparentnosť v ťažobnom priemysle) a kampane Publish What You Pay a Publish What you Earn; 6. žiada Európsku komisiu a vlády členských štátov EÚ, aby podporili zdokonalenie a celkovú realizáciu iniciatívy EITI, najmä tým, že ustanovenia o transparentnosti zmenia na povinné, uzákonia účinné kontrolné mechanizmy a vykonajú piate kritérium, ktoré sa týka aktívneho zaangažovania občianskej spoločnosti do iniciatívy EITI, a tým, že finančne prispejú do trustového fondu iniciatívy EITI; 7. vyzýva krajiny AKT, aby zabezpečili, že príjmy plynúce z prírodných zdrojov sa tiež budú využívať na diverzifikáciu ich hospodárstiev a na rozvoj hospodárskej činnosti na pokrokovejšej úrovni výrobného procesu, namiesto toho, aby sa obmedzili len na ťažbu prírodných zdrojov; 8. žiada Európsku komisiu, aby vyslala misie do rozvojových krajín dodávajúcich energie, ktoré by pomohli pri realizácii iniciatívy EITI; 9. žiada všetky krajiny AKT, ktoré vyslovili formálny súhlas s iniciatívou EITI, aby pokročili pri realizácii jej minimálnych kritérií v praxi, najmä piateho kritéria, a aby dbali na to, aby občianska spoločnosť mohla bez obmedzení a bez obáv alebo zastrašovania vykonávať svoju dozornú úlohu; 10. nabáda všetky krajiny AKT bohaté na zdroje, ktoré sa zatiaľ formálne nepripojili k iniciatíve EITI, aby tak urobili a žiada členské štáty EÚ a vlády krajín AKT, aby vykonali ustanovenia článku 7 Dohody z Cotonou o posilňovaní kapacity občianskej spoločnosti a odporúčania dvoch fór občianskej spoločnosti krajín AKT, ktoré sa konali v roku 2002 a v apríli 2006; 11. žiada vlády všetky krajín AKT a EÚ, aby naliehali na investorov, aby sa pripojili k iniciatíve EITI a dodržiavali i iné iniciatívy a dohovory, ktoré podporujú dobré riadenie, transparentnosť a zodpovednosť v oblasti využívania prírodných zdrojov; 12. žiada vlády všetky krajín AKT a EÚ, aby vyzvali aj vlády rýchlo sa rozvíjajúcich štátov, aby plnili svoje záväzky, ako dodržiavanie medzinárodných základných pracovných noriem, zrušenie detskej práce, zamedzenie šírenia ručných a ľahkých zbraní, a to najmä v zónach konfliktov a zákaz nezákonného dovozu surovín a dreva; 13. žiada Európsku komisiu a členské štáty EÚ, aby podmienili svoju rozvojovú pomoc krajinám bohatým na prírodné zdroje pokrokom v oblastiach dobrého riadenia, transparentnosti a zodpovednosti v riadení prírodných zdrojov tým, že sa tieto krajiny pripoja a budú aktívne realizovať iniciatívy, ako napríklad Publish What You Pay a Publish What You Earn a EITI; 14. žiada vlády členských štátov Európskej únie a Európsku komisiu, aby so zreteľom na podporu Európskeho parlamentu z marca 2004, ktorá sa týkala pozmeňujúceho a doplňujúceho návrhu k smernici o povinnosti transparentnosti, a so zreteľom na oznámenie Komisie z 12. októbra 2005 o stratégii pre Afriku podporili úsilie členských štátov o podporu transparentnosti v ťažobnom priemysle zavedením vhodných účtovných noriem a ustanovením práva spoločností; 15. žiada všetky dotknuté subjekty, aby uplatňovali normy vyžadujúce transparentnosť a zodpovednosť pri využívaní systémov riadenia verejných výdavkov, ktoré zahŕňajú: - rozpočtovú kontrolu Parlamentu a jeho orgánov, - osobitný audit rozpočtov a verejných výdavkov nezávislým dvorom audítorov, - transparentnosť štátneho rozpočtu, - monitorovanie príjmov a výdavkov vlád v rámci krajín AKT, - zodpovednosť príslušných spoločností, ktorých sa týkajú predpisy o zverejňovaní informácií. 16. žiada všetky subjekty, aby dbali na to, aby vlády krajín dodávajúcich energiu, ktoré majú vážne problémy s riadením a korupciou, nedostávali rozsiahlu pomoc, neboli im poskytnuté výhodné obchodné podmienky alebo iné výhody dovtedy, kým neposkytnú preukázateľný dôkaz o uplatňovaní väčšej transparentnosti, najmä pokiaľ ide o vnútroštátny rozpočet; 17. vyzýva všetkých bilaterálnych a multilaterálnych poskytovateľov a exportné úverové agentúry, aby nevypracovali abstraktné podmienky, ale podmienky založené na správcovskej zodpovednosti vlád voči svojim občanom a systém partnerstva podmieňujúci nehumanitárnu pomoc dodržiavaním série konkrétnych spoločne dohodnutých kritérií, najmä verejnej transparentnosti v oblasti príjmov plynúcich z využívania prírodných zdrojov, v súlade so zásadami stanovenými v príručke MMF o transparentnosti výnosov z prírodných zdrojov; 18. žiada štáty skupiny AKT-EÚ, aby zabezpečili, že podpora dobrého riadenia, transparentnosti a zodpovednosti v oblasti využívania prírodných zdrojov bude v rámci politického dialógu zaisteného článkom 8 Dohody z Cotonou predmetom spoločných záväzkov a spoločne dohodnutých kritérií; 19. žiada vlády členských štátov EÚ, aby dbali na to, aby bola podpora transparentnosti a demokratickej kontroly používania príjmov v krajinách dodávajúcich energiu do Európskej únie prioritou spoločnej európskej energetickej stratégie; 20. odporúča, aby mala v budúcej spoločnej stratégii EÚ a Afriky otázka dobrého riadenia, transparentnosti a zodpovednosti v oblasti využívania prírodných zdrojov popredné postavenie; 21. podporuje uplatňovanie osvedčených postupov v oblasti riadenia ropných zdrojov, ako sú stanovené v príručke MMF o transparentnosti výnosov z prírodných zdrojov; 22. žiada vlády a parlamenty krajín AKT a EÚ, aby dbali na to, aby využívanie prírodných zdrojov nespôsobilo vážnu ekologickú nerovnováhu; v tejto súvislosti so znepokojením konštatuje, že nadmerný výrub stromov môže spôsobiť rozširovanie púští a iné klimatické zmeny, proti čomu treba prijať opatrenia týkajúce sa zodpovedného lesného hospodárstva a primeraného zalesňovania a žiada spoločnosti využívajúce prírodné zdroje, aby plnili environmentálne normy; 23. žiada národné a regionálne parlamenty a inštitúcie, aby dbali na to, aby zákonné využívanie prírodných zdrojov tvorilo súčasť plánu na ochranu životného prostredia zameraného na opatrenia na ochranu vzduchu, vody a pôdy a zachovanie rôznorodosti fauny a flóry; 24. žiada všetky vlády, aby uzákonili zákony, ktoré zakazujú dovoz nezákonne vyťaženého dreva, a aby medzitým zabezpečili, že v rámci verejného obstarávania sa bude nakupovať len drevo z trvalo udržateľných a legálnych zdrojov; 25. žiada krajiny produkujúce drevo, aby zaručili trvalo udržateľnú ťažbu všetkého domáceho dreva, rešpektovali pritom práva miestneho obyvateľstva a brali do úvahy vplyv ťažby na životné prostredie; 26. žiada EÚ, aby vykonala komplexný a formálny prieskum v oblasti lesného hospodárstva, posilnila práva na vlastníctvo pôdy a práva na prístup k pôde miestnych komunít a zaručila zmysluplnú účasť verejnosti; 27. naliehavo žiada všetky krajiny zúčastňujúce sa na obchode s diamantmi, aby sa v plnej miere pripojili ku Kymberleyskému certifikačnému systému pre medzinárodný obchod s neopracovanými diamantmi; zdôrazňuje, že je dôležité urobiť pokrok smerom k nezávislej kontrole zhody v účastníckych krajinách a diamantovom priemysle s usmerneniami týkajúcimi sa obchodu sa diamantmi a dbať na to, aby strany zúčastňujúce sa na Kimberleyskom procese mohli kontrolovať dodržiavanie tohto procesu subjektmi diamantového priemyslu; 28. žiada členské štáty Bezpečnostnej rady OSN, aby prijali definíciu pojmu konfliktné zdroje a zaradili riadenie prírodných zdrojov do mandátu Komisie OSN pre budovanie mieru; 29. povzbudzuje zavedenie a vhodné používanie informačných systémov ako banskej databázy; 30. zdôrazňuje, že spoločnosti využívajúce prírodné zdroje majú istú zodpovednosť za podporu transparentného hospodárskeho prostredia, ktoré rešpektuje trvalo udržateľný rozvoj a že je to aj v ich záujme; nabáda ich, aby s týmto úmyslom podnikali spoločné iniciatívy, ako je napríklad certifikácia "čistých" spoločností; 31. pripomína, že v súlade s článkami 96 a 97 Dohody z Cotonou je možné závažné prípady korupcie prekonzultovať; 32. vyzýva krajiny AKT, aby začali verejnú diskusiu na vnútroštátnej úrovni o používaní príjmov z prírodných zdrojov a o sociálnej spravodlivosti; 33. žiada štáty produkujúce ropu, aby rešpektovali, podporovali a povzbudzovali činnosti aktivistov proti korupcii a obrancov transparentnosti; 34. zdôrazňuje úlohu národných parlamentov krajín AKT pri podpore dobrého riadenia a odporúča, aby bola táto ich úloha uznaná a oficiálne ustanovená v budúcej Spoločnej stratégii EÚ a Afriky; 35. vyzýva národné a regionálne parlamenty štátov AKT a EÚ, ako aj zástupcov občianskej spoločnosti, aby spolupracovali na vypracovaní systému právomocí a kontroly vrátane trestného konania s cieľom odstrániť korupciu vo vládach a v administratíve; 36. nalieha na vlády, inštitúcie a všetkých politických vodcov, aby vyčlenili časť príjmov plynúcich zo zodpovedného využívania prírodných zdrojov na zvýšenie zárobkov štátnych zamestnancov, policajných úradníkov a zamestnancov v príslušných hospodárskych odvetviach s cieľom zmeniť situáciu tak, aby bola korupcia menej atraktívna; 37. vyzýva vlády krajín AKT a Európsku Komisiu, aby podporili národné a regionálne AKT v ich činnosti ako rozpočtového orgánu prostredníctvom dialógu, výmeny informácií a posilnenia kapacít; 38. žiada Komisiu, aby vypracovala oznámenie, ktoré vymedzí stratégiu Európskej únie na posilnenie parlamentnej demokracie a právneho štátu v rozvojových krajinách; 39. povzbudzuje národné parlamenty krajín AKT, aby vyvinuli tlak na svoje vlády, aby bojovali proti vnútornej korupcii a dosiahli tak lepšie riadenie pri správe verejných výdavkov prostredníctvom začlenenia protikorupčných právnych predpisov a nezávislých mechanizmov kontroly zameraných na väčšiu transparentnosť alebo lepší prístup do informácií o využívaní a prideľovaní príjmov plynúcich z prírodných zdrojov; 40. zdôrazňuje, že je takisto potrebné posilniť systém súdnictva a nezávislé súdne a najvyššie kontrolné orgány v krajinách AKT; 41. takisto vyzýva parlamenty AKT, aby zaviedli osobitné etické kódexy správneho riadenia, aby tak predišli všetkým rizikám vnútornej korupcie; verí, že zverejňovanie príjmov parlamentných poslancov môže tiež prispieť k väčšej transparentnosti; 42. vyzýva národné a regionálne parlamenty, aby podporili a uľahčili činnosť zástupcov občianskej spoločnosti v boji proti zlému riadeniu a korupcii a umožnili im vykonávať prácu za optimálnych podmienok a s maximálnou slobodou konania a zaručili im na to potrebné kapacity, prostriedky a zdroje; 43. žiada, aby sa občianska spoločnosť a národné parlamenty zúčastňovali na účinnej kontrole rozpočtu prostredníctvom kontroly verejných výdavkov (PETS), ktorá jednoznačne ukáže pomer vstupov a výstupov podľa kritérií Výboru pre rozvojovú pomoc (DAC) OECD; 44. domnieva sa, že je potrebné vypracovať osobitné sociálne ukazovatele s cieľom získať podrobnejšie údaje o kvalite riadenia v štátoch, ktoré podpísali Dohodu z Cotonou, a žiada o transparentnosť na strane zúčastnených organizácií občianskej spoločnosti v otázke riadenia financií, ktoré dostávajú; 45. žiada vlády, inštitúcie a politických vodcov, aby zabezpečili pre úradníkov a činiteľov špeciálne školenie, aby si boli vedomí toho, aké dôležité je zodpovedné a voči životnému prostrediu šetrné využívanie prírodných zdrojov; 46. zdôrazňuje, že boj proti korupcii môže účinne prispieť k šíreniu bezpečnejšieho investičného prostredia; vyzýva Európsku úniu ako spolupredsedajúcu organizáciu Programu verejných výdavkov a hodnotenia finančnej zodpovednosti (PEFA), ktorý poskytuje harmonizovaný rámec na spoľahlivé hodnotenie správcovských rizík v prijímajúcich krajinách, aby do neho začlenila osobitné ukazovatele určené programom PEFA na meranie úrovne korupcie; 47. vyzýva Komisiu, aby využila zistenia o úrovni korupcie na podporu správneho riadenia a aby v zmysle článkov 96 a 97 Dohody z Cotonou začala konzultácie týkajúce sa primeraných opatrení proti korupčným režimom; poukazuje však na to, že podpora dobrého riadenia by nikdy nemala slúžiť ako zámienka pre jednostranné ukladanie podmienok poskytovania pomoci; 48. upozorňuje na význam regionálnych iniciatív pri potláčaní korupcie a podpore dobrého riadenia, ako je africký Mechanizmus vzájomného hodnotenia (APRM); zdôrazňuje nevyhnutnosť toho, aby africké krajiny realizovali tieto iniciatívy a aby Komisia a členské štáty poskytli na tento účel technickú a finančnú pomoc; 49. žiada členské štáty Európskej únie s významnými finančnými centrami, aby prijali všetky nevyhnutné právne a administratívne opatrenia s cieľom zabezpečiť, že sa nezákonne získané prostriedky vrátia späť do krajiny pôvodu; 50. poveruje spolupredsedov, aby toto uznesenie postúpili Rade AKT-EÚ, Európskej komisii, Komisii Africkej únie, Panafrickému parlamentu, národným a regionálnym parlamentom a Svetovej organizácii parlamentných poslancov proti korupcii (GOPAC); [1] Prijaté na zasadnutí Spoločného parlamentného zhromaždenia AKT-EÚ 28. júna 2007 vo Wiesbadene (Nemecko). [2] Ú. v. EÚ C 249, 7.10.2005. [3] Ú. v. EÚ C 103 E, 29.4.2004, s. 550. [4] Zatiaľ neuverejnené v úradnom vestníku. [5] Ú. v. EÚ C 136, 9.6.2006, s. 17. --------------------------------------------------